Bennu on NASA huviorbiidis seepärast, et asteroidil on rikkalikult süsinikuühendeid. Sealhulgas võib leiduda orgaanilisi materjale, mis võiksid olla molekulaarseks eelduseks elu tekkele. On ju ennegi oletatud, et elu võis Maale tuua just mõni kosmiline keha. Asteroidid on Päikesesüsteemi tekkeprotsessi jäänused, justkui höövlilaastud. Lisaks prognoositakse, et Bennu võib millalgi tulevikus Maast väga lähedalt mööduda või isegi meie koduplaneediga kokku põrgata - tõsi, mitte lähemate sajandite jooksul.
Bennuni peaks üle-eelmisel sügisel startinud OSIRIS-REx (lühend ingliskeelsetest sõnadest Origins, Spectral Interpretation, Resource Identification, and Security–Regolith Explorer) jõudma tänavu augustis. Ent ka teel olles saab juba üht-teist põnevat teha ja nii tegi kosmoseaparaat 2. oktoobril Maast ja Kuust ülaloleva foto (täpsemalt on see komposiitfoto, mis kombineeriti kolmest erinevast värvipildist). Kuud tehti pisut heledamaks, et see paremini näha oleks.